text: Cléomadès lors s'avisa
   Que vers ce chastel se traira.
   Bien pensoit qu'en tel lieu manoient
   Gent qui de grant afaire estoient.
   Ce fu si k'après la jornée,
   Moult faisoit bele matinée ;
   Car mays estoit nouviaus entrés.
   C'est un tans qui moult est amés,
   Et de toutes gens conjoys ;
   Pour ce a non mays li jolis.
   Une très grant tour, haute et forte,
   Avoit assez près de la porte,
   Qui estoit couverte de plonc,
   Plate deseure ; car adonc
   Les faisoit on ainsi couvrir
   Pour engiens et pour assaillir.
  